9. การควบคุมภายใน

บริษัทได้ให้ความสำคัญต่อระบบควบคุมภายในอย่างต่อเนื่อง โดยเน้นให้มีความเพียงพอ
และเหมาะสมกับการดำเนินธุรกิจ สามารถป้องกันความเสียหายที่จะเกิดขึ้นจากการปฏิบัติงาน
และการแสวงหาประโยชน์ โดยมิชอบของผู้บริหารและพนักงาน
ในขณะเดียวกันได้ให้ความสำคัญต่อข้อเสนอแนะ ข้อคิดเห็นของผู้สอบบัญชี
รวมถึงหน่วยงานกำกับดูแลต่างๆ ที่เกี่ยวข้อง
ซึ่งจะมีส่วนช่วยในการพัฒนาระบบการควบคุมภายในให้มีประสิทธิภาพเพิ่มมากยิ่งขึ้น

ระบบควบคุมภายในของบริษัทอยู่ภายใต้การดูแลของคณะกรรมการบริษัทผ่านทางคณะกรรมการบริหาร
และคณะกรรมการตรวจสอบ โดยคำนึงถึงการกำกับดูแลกิจการที่ดีซึ่งคณะกรรมการตรวจสอบ
ทำหน้าที่โดยอิสระที่จะตรวจสอบการประเมินความเพียงพอของระบบควบคุมภายใน
ซึ่งจัดทำโดยคณะกรรมการบริษัททุกปี
เพื่อประเมินความถูกต้องและโปร่งใสของการรายงานสถานะทางการเงินของบริษัท และประเมิน
ระบบการควบคุมให้เป็นตามข้อกำหนดที่มีการบังคับใช้จากทางการ
และนำเสนอให้คณะกรรมการบริษัทพิจารณาต่อไป

ระบบการควบคุมภายในที่บริษัท
กำหนดขึ้นสอดคล้องกับแนวทางการจัดระบบการควบคุมภายในที่กำหนดโดย The Committee of
Sponsoring Organizations of the Treadway Commission (COSO)
โดยกำหนดองค์ประกอบการบริหารความเสี่ยงองค์กร (Components of Enterprise Risk
Management) ดังนี้

1.  สภาพแวดล้อมภายในองค์กร(Internal environment)

บริษัทเห็นว่า โครงสร้างองค์กร และสภาพแวดล้อมเป็นสิ่งสำคัญในระบบควบคุมภายใน
จึงจัดให้มีโครงสร้างองค์กร
และระบบงานเป็นลายลักษณ์อักษรที่ชัดเจนมีการกำหนดหน้าที่ความรับผิดชอบของแต่ละ ฝ่ายงาน
พร้อมทั้งมีการกำหนดวิสัยทัศน์ พันธกิจ ค่านิยมองค์กร เป้าหมายเชิงกลยุทธ์ ตลอดจนงบประมาณ
โดยมีการกำหนดหลักเกณฑ์การวัดผล

2.  การกำหนดวัตถุประสงค์ (Objective setting)

บริษัทมีการกำหนดวัตถุประสงค์ เป้าหมาย กลยุทธ์ในการดำเนินธุรกิจ
โดยให้พนักงานมีส่วนร่วมในการกำหนดด้วย
ทำให้วัตถุประสงค์ของแต่ละฝ่ายงานสอดคล้องกับวัตถุประสงค์ของบริษัท

3.  การบ่งชี้เหตุการณ์ (Event identification)

บริษัทมีการวางแผนการดำเนินงานโดยคำนึงถึงเหตุการณ์ความเสี่ยงที่เกิดจากปัจจัยภายใน
และปัจจัยภายนอก ที่อาจส่งผลกระทบต่อความสำเร็จของวัตถุประสงค์ และเป้าหมายของบริษัท

4.  การประเมินความเสี่ยง (Risk assessment)

บริษัทกำหนดให้มีการประเมิน และพิจารณาความเสี่ยงในการทำธุรกรรมต่าง ๆ
จัดให้มีระบบการบริหารความเสี่ยงในระดับองค์กร โดยมีคณะกรรมการตรวจสอบทำหน้าที่กำกับดูแล

5.  การตอบสนองความเสี่ยง (Risk response)

บางธุรกรรมที่มีความเสี่ยง บริษัท ได้หาผู้ร่วมรับผิดชอบความเสี่ยง (Sharing response)
เป็นการลดผลกระทบ โดยการถ่ายโอนความเสี่ยง และบางธุรกรรมที่มีความเสี่ยงสูง บริษัทได้ลด
และควบคุมความเสี่ยง (Reduction response) เพื่อลดการเกิดหนี้ที่ไม่ก่อให้เกิดรายได้

6.  กิจกรรมการควบคุม (Control activities)

บริษัทมีการกำหนดนโยบาย ระเบียบวิธีปฏิบัติ การแบ่งแยกหน้าที่ เป็นแนวทางในการปฏิบัติงาน
เพื่อให้เกิดระบบการควบคุมระหว่างกัน กำหนดอำนาจหน้าที่ในการอนุมัติรายการ
และวงเงินไว้เป็นลายลักษณ์อักษร และได้จัดทำแนวทางการดูแลรายการที่เกี่ยวโยง
และรายการระหว่างกันให้เป็นไปตามข้อกำหนดของทางการ

7.  การติดตามผล (Monitoring)

บริษัทจัดให้มีระบบการติดตามโดยผู้บริหาร และคณะกรรมการบริษัท
เพื่อให้การดำเนินงานเป็นไปตามแผนที่วางไว้ และฝ่ายตรวจสอบภายในทำหน้าที่ติดตาม
และประเมินผลระบบการควบคุมอย่างอิสระ
โดยรายงานตรงต่อคณะกรรมการตรวจสอบและรายงานผลพร้อมข้อเสนอแนะให้ฝ่ายบริหารดำเนินการแก้ไข

8.  สารสนเทศและการสื่อสาร (Information & Communication)

บริษัทมีข้อมูลเพื่อการตัดสินใจอย่างพอเพียงโดยมีหน่วยงานที่รวบรวม วิเคราะห์
และจัดเก็บในระบบคลังข้อมูลของบริษัท
ระบบข้อมูลในองค์กรมีการสื่อสารทั้งสองทางอย่างมีประสิทธิภาพ
คณะกรรมการบริษัทได้มีการจัดเตรียมข้อมูล และเอกสารที่เกี่ยวข้องอย่างเพียงพอต่อการตัดสินใจ

นอกจากนี้ บริษัทยังมีฝ่ายตรวจสอบภายในทำหน้าที่ตรวจสอบการปฏิบัติงานของบริษัท
และบริษัทในเครือตามระบบการควบคุมภายใน
มีการจัดทำแผนงานตรวจสอบประจำปีโดยพิจารณาถึงกระบวนการบริหารความเสี่ยง (Risk based
approach) ซึ่งจะเน้นความเสี่ยงสำคัญต่าง ๆ
ที่จะมีผลกระทบต่อการบรรลุวัตถุประสงค์เชิงกลยุทธ์ของบริษัทมาใช้ในการวางแผน
มีการตรวจสอบการปฏิบัติงานตามแนวทาง และระเบียบปฏิบัติอย่างสม่ำเสมอ
รวมทั้งประสานงานกับฝ่ายบริหาร และฝ่ายงานที่เกี่ยวข้อง
เพื่อเพิ่มประสิทธิภาพของระบบการตรวจสอบ
และระบบควบคุมภายในเพื่อให้ครอบคลุมทุกธุรกรรมของบริษัท
มีการรายงานผลการตรวจสอบตรงต่อคณะกรรมการตรวจสอบ